Siilinjärven K-Supermarket Herkkupadan kauppiaan mukaan voittokuponki oli 50 hengen porukkalotto.

Siilinjärvellä vaikuttavan K-supermarket Herkkupadan kauppias Jyrki Huttunen heräsi lauantaiaamuna kello 6 yllättävään puheluun.

Kaupan kassatyttö tapansa mukaan oli aamulla laskemassa kassoja. Hänen ensimmäinen tehtävä on tarkastaa Veikkauksen asiat kuntoon. Kassa tarkastaa Veikkauksen ja Eurojackpotin edellisen illan arvonnan tulokset ja kaupassa pelatut pelit.

– Kassatyttö soitti, tiedätkö mitä tänne on tupsahtanut. Veikkauskone sanoo, että suurvoitto tulee tänne.

Siinä vaiheessa Huttunen ei ollut täysin varma voitosta. Hän lähti kauppaan paikan päälle katsomaan voittolappua. Näytti siltä, että lapussa kaikki numerot olivat oikein.

– Sitten soitin Veikkaukseen, pitääkö tämä paikkansa. Siitä se lähti. Saatiin 50 iloisen pelaajan rypäs Siilinjärvelle.

Kaupalla on ollut jo vuosia yleisessä myynnissä Eurojackpot-porukkapeli. Kuka haluaa lähteä 10 euron summalla pelaamaan, voi osallistua.

Kestoporukkaan kuuluu 50 henkeä. Kukin osallistuu 10 euron summalla.

– Nimilista täyttyy aina aika nopeasti.

Huttunen kertoo, että kauppa aina maanantaina aktivoi uuden porukan. Joka viikko on eri pelaajat.

Huttunen on ollut kauppiaana 12,5 vuotta kauppiaan Siilinjärvellä. Ensimmäistä kertaa voitto osui kohdalle.

– Yhteen järjestelmälappuun pamahti tuo potti. Kyllä piti hämillään katsoa lappua.

Huttunen sanoo, että yleensä hän yrittää nukkua lauantaisin vähän pidempään. Hän herää vasta seitsemältä.

– Jos kuudelta tulee puhelu kaupasta. Yleensä kylmäkone on mennyt rikki tai sähköt ovat poikki.

Nyt hänellä oli vähän virkeämpi aamu.

Ensi viikolla K-kauppa aikoo järjestää pulla- tai kakkukahvit. Huttunen toivoo näkevänsä voittajia ja iloisia ilmeitä.

– On hienoa, että Siilinjärven tapaiselle pienelle paikkakunnalle pamahtaa tällainen Euroopan megapotti.

Huttunen laskee nopeasti, että kukin pelaaja saa 1,6 miljoonaa euroa. Siilinjärvelle saadaan 50 uutta miljonääriä.

Huttunen on tyytyväinen, että voittopotti jakaantuu useamman hengen kesken.

– Yli 90 miljoonaa on sellainen summa, että se voisi äkkinäisen pään sotkea. Nyt tulee sellainen summa kullekin, että siinä lähdetään pohtimaan hyviä ratkaisuja.